நாட்டின் பழமையான மகோன்னத நிலை, சாதனைகள், பழிவாங்க வேண்டிய அவசியம் ஆகியவற்றைத் தேனொழுகப் பேசி மக்களை மயக்கி, தாங்கள் செய்வதெல்லாம் நாட்டின் நன்மைக்காகத்தான் என்ற சாதகமான புறச்சூழ்நிலையை ஏற்படுத்தியுள்ளனர். மிகச் சிறந்த விளம்பர இயக்கம் போல இது செயல்பட்டுக்கொண்டிருக்கிறது. விவரங்களைச் சொல்வதுடன் உங்களையும் ஒரு பங்கேற்பாளராக உள்ளே இழுத்துவிடுகிறது. பங்கேற்கத் தொடங்கிய பிறகு நீங்களே பிரச்சாரகராக மாறுகிறீர்கள். சரக்கு மோசம் என்று தெரிந்தாலும் அதை ஏற்க வேண்டியது ஏன் என்று நீங்களே சமாதானம் சொல்லத் தொடங்குகிறீர்கள். சில சமயங்களில், தீவிரமாக ஆதரித்துக் கூடப் பேச முற்படுகிறீர்கள். இது சாதாரண மனிதர்களின் இயல்பு. 2014-ல் மோடியின் பிரச்சாரத்தால் கவரப்பட்டு ஆதரித்தவர்கள் கூட, சொன்னதெல்லாம் தேர்தலுக்காகத்தான் என்று உணர்ந்து கொண்டாலும் ஆதரவு நிலையைவிட்டு விலகிவரத் தயங்குகிறார்கள். மகோன்னதமான பழைய காலம், முன்னேறிச் செல்ல வேண்டிய கட்டாயம் என்ற மனநிலையிலிருந்து விடுபடுவது எளிதல்ல. பாஜக அத்தோடு விடாமல், தேசத் துரோகம் பற்றியும் பேசி மக்களுடைய மனங்களை மாற்றியிருக்கிறது. நாட்டில் நடப்பவற்றை விமர்சித்தால் ‘தேச விரோதி’ என்று முத்திரை குத்தப்படுகிறீர்கள். இதனாலேயே விமர்சிக்கக்கூட தயக்கம் ஏற்பட்டுவிடுகிறது.